b"\n_START_ARTICLE_\nBab\xc8\x99a, Timi\xc8\x99\n_START_SECTION_\nLocalizare\n_START_PARAGRAPH_\nSatul Bab\xc8\x99a se situeaz\xc4\x83 \xc3\xaen zona de est a jude\xc8\x9bului Timi\xc8\x99, la 8 km nord de Belin\xc8\x9b \xc8\x99i 15 km nord-vest de municipiul Lugoj, pe partea dreapt\xc4\x83 a R\xc3\xa2ului Bega, pe cursul mijlociu al acestuia. Satul se afl\xc4\x83 pe un deal la 2 km fa\xc8\x9b\xc4\x83 de acesta, fapt care-l protejeaz\xc4\x83 de inunda\xc8\x9bii. Accesul la Bab\xc8\x99a se poate efectua dinspre sud, pe drumul comunal 83 care leag\xc4\x83 Bab\xc8\x99a de Belin\xc8\x9b \xc8\x99i de drumul na\xc8\x9bional DN6. La vest se leag\xc4\x83 de Ghizela pe drumul comunal 83 iar la est cu satul T\xc3\xa2rgovi\xc8\x99te.\n_START_SECTION_\nIstorie\n_START_PARAGRAPH_\nDocumentar, satul Bab\xc8\x99a este aminit pentru prima dat\xc4\x83 notat \xc3\xaentr-o diplom\xc4\x83 nobiliar\xc4\x83 din 1488, dar, pentru c\xc4\x83 la data respectiv\xc4\x83 exista o Bab\xc8\x99a format\xc4\x83 din 3 mici localit\xc4\x83\xc8\x9bi: Bab\xc8\x99a Superioar\xc4\x83 (de sus), Bab\xc8\x99a Inferioar\xc4\x83 (de jos, pe partea st\xc3\xa2ng\xc4\x83 a r\xc3\xa2ului Bega), Bab\xc8\x99a Mijlocie (de jos, pe partea dreapt\xc4\x83 a r\xc3\xa2ului Bega), se poate concluziona c\xc4\x83 Bab\xc8\x99a dateaz\xc4\x83 dinainte de anul 1400. Cele trei mici sate s-au unificat definitiv \xc3\xaenainte de 1800. _NEWLINE_Bab\xc8\x99a a fost \xc8\x99i este un sat locuit de rom\xc3\xa2ni cre\xc8\x99tini. \xc3\x8en prioada medieval\xc4\x83 el a trecut prin m\xc3\xa2na mai multor proprietari precum familia nobiliar\xc4\x83 Cziko Pomazi la 1488 sau comitele de Arad Francisc de Horozath, la 1510. \xc3\x8entr-un defter otoman din 1554, este consemnat\xc4\x83 cu 42 case. P\xc3\xa2n\xc4\x83 la sf\xc3\xa2r\xc8\x99itul secolului XVII satul nu a mai fost aminitit nic\xc4\x83ieri. \xc3\x8ensemn\xc4\x83rile lui Marsigli (1690 - 1700) reiau firul istoric atunci c\xc3\xa2nd amintesc Bab\xc8\x99a ca apar\xc8\x9bin\xc3\xa2nd districtului Lunca Lipovei. \xc3\x8en continuare, satul este atestat de mai multe ori. Conscrip\xc8\x9bia austriac\xc4\x83 de la 1717, anul cuceririi Banatului de c\xc4\x83tre ace\xc8\x99tia, men\xc8\x9bioneaz\xc4\x83 c\xc4\x83 Bab\xc8\x99a avea 40 de case. Harta contelui Mercy din 1723 plaseaz\xc4\x83 Bab\xc8\x99a \xc3\xaen districtul F\xc4\x83get iar dic\xc8\x9bionarul lui Korabinszkydin 1786 \xc3\xaen districtul Lugoj._NEWLINE_P\xc3\xa2n\xc4\x83 la mijlocul secolului XVIII, satul se g\xc4\x83sea r\xc4\x83sfirat pe ambele maluri ale Begheiului, dar, din cauza inunda\xc8\x9biilor frecvenete, vatra s-a mutat mai spre nord iar c\xc4\x83tunele componente s-au unit. La 1851 se specific\xc4\x83 despre Bab\xc8\x99a c\xc4\x83 este o \xe2\x80\x9elocalitatea rom\xc3\xa2neasc\xc4\x83 cu 710 locuitori greco-neuni\xc8\x9bi, cu biseric\xc4\x83 de lemn\xe2\x80\x9d. \xc3\x8en 1890 avea 895 de locuitori dintre care 882 rom\xc3\xa2ni, 5 germani \xc8\x99i 8 de alte na\xc8\x9bionalit\xc4\x83\xc8\x9bi.\n_START_SECTION_\nColonia maghiar\xc4\x83\n_START_PARAGRAPH_\n\xc3\x8en primii ani ai secolului XX a avut loc colonizarea cu maghiari. \xc3\x8en aceast\xc4\x83 perioad\xc4\x83, rocesul de maghiarizare a fost accelerat \xc3\xaen tot Banatul. Colonizarea maghiarilor la Bab\xc8\x99a, al\xc4\x83turi de alte sate din zon\xc4\x83, precum Bodo, Balin\xc8\x9b, T\xc3\xa2rgovi\xc8\x99te, Iosifal\xc4\x83u, \xc8\x9aipari, Stanciova, Dumbr\xc4\x83vi\xc8\x9ba, Fibi\xc8\x99, Dumbrava \xc8\x99i F\xc4\x83get, au avut ca scop spargerea blocului compact al satelor rom\xc3\xa2ne\xc8\x99ti  din patrulaterul Timi\xc8\x99oara - Lugoj - F\xc4\x83get - Lipova._NEWLINE_Colonia a fost planificat\xc4\x83 \xc3\xaen minime detalii \xc8\x99i stabilit\xc4\x83 pe un teritoriu \xc3\xaemp\xc4\x83durit la 200 m de sat, \xc3\xaen partea de vest, dincolo de p\xc3\xa2r\xc3\xa2ul Eruga. \xc3\x8en 1903, la Bab\xc8\x99a a venit un delegat de la Budapesta care a f\xc4\x83cut m\xc4\x83sur\xc4\x83tori, a studiat zona, a luat probe de sol. A urmat defri\xc8\x99area p\xc4\x83durii care acoperea spa\xc8\x9biul viitoarei colonii. La defri\xc8\x99\xc4\x83ri au muncit rom\xc3\xa2nii din Bab\xc8\x99a, care au primit \xc3\xaen schimb dreptul de a cultiva p\xc4\x83m\xc3\xa2ntul respectiv pe o perioad\xc4\x83 de 3 ani (1903 - 1906). Dup\xc4\x83 defri\xc8\x99area vetrei, s-au trasat intravilanele, s-au parcelat spa\xc8\x9bii pentru 81 de case, s-au trasat str\xc4\x83zi largi, cu trotuare pietruite, trotuare, sistem de scurgeri, f\xc3\xa2nt\xc3\xa2ni la fiecare col\xc8\x9b. Casele au fost construite cu un an \xc3\xaenainte de sosirea coloni\xc8\x99tilor, de c\xc4\x83tre me\xc8\x99teri din Darova. \xc3\x8en total s-au construit numai 55 de case din 81, \xc3\xaentruc\xc3\xa2t doar at\xc3\xa2tea familii au optat pentru stabilirea \xc3\xaen colonie._NEWLINE_\xc3\x8en 1906 au venit coloni\xc8\x99tii maghiari. Ei proveneau \xc3\xaen mare parte din Ungaria de Nord \xc8\x99i din Sudul Slovaciei de azi, dar \xc8\x99i c\xc3\xa2\xc8\x9biva din comitatele Ungariei de Mijloc \xc8\x99i de Sud. Contrar principiilor discriminatorii ale politicii de maghiarizare, rom\xc3\xa2nii \xc8\x99i maghiari din Bab\xc8\x99a au convie\xc8\x9buit \xc3\xaen bune rela\xc8\x9bii. Colonia a dec\xc4\x83zut cu timpul \xc8\x99i este azi pe cale de dispari\xc8\x9bie. Majoritatea caselor au fost abandonate sau d\xc4\x83r\xc3\xa2mate, iar majoritatea locuitorilor s-au mutat la ora\xc8\x99. \xc3\x8en prezent mai sunt circa 12 case. \xc3\x8en anii '70, una dintre gospod\xc4\x83riile maghiare a fost dus\xc4\x83 la Muzeul Satului B\xc4\x83n\xc4\x83\xc8\x9bean din Timi\xc8\x99oara."